初至西虢官舍南池呈左右省及南宮諸故人
作者：岑參
朝代：唐

paragraphs: 黜官自西掖，待罪臨下陽。
空積犬馬戀，豈思鵷鷺行。
素多江湖意，偶佐山水鄉。
滿院池月靜，捲簾溪雨涼。
軒窓竹翠濕，案牘荷花香。
白鳥上衣桁，青苔生筆牀。
數公不可見，一別盡相忘。
敢恨青瑣客，無情華省郎。
早年迷進退，晚節悟行藏。
他日能相訪，嵩南舊草堂。